KIRJALLINEN KYSYMYS E-1125/02 esittäjä(t): Isidoro Sánchez García (ELDR) neuvostolle. Lasten adoptiot Romaniassa.



Virallinen lehti nro 309 E , 12/12/2002 s. 0087 - 0088



KIRJALLINEN KYSYMYS E-1125/02 esittäjä(t): Isidoro Sánchez García (ELDR) neuvostolle (18. huhtikuuta 2002) Aihe: Lasten adoptiot Romaniassa Romanian hallituksen suhtautuminen lasten adoptioihin on muuttunut viime vuosien aikana. Tämä on saanut isät ja äidit huolestumaan joissakin Euroopan unionin maissa. Tiedetään, että yhteisön kansalaisia olevat vanhemmat olivat laillisesti jättäneet romanialaisille viranomaisille virallisen adoptiohakemuksen, jonka käsittelyyn kuluisi tietty aika. Romaniassa äskettäin voimaan tullut lastensuojelulaki kuitenkin viivästyttää hallituksen päätöstä odottamattomalla ja käsittämättömällä tavalla. Voimaan tullutta lakia pidetään kansainvälisten adoptiolakien vastaisena, mistä Romanian hallitus kuitenkin on eri mieltä. Näin ollen yhteisön kansalaisten, etenkin espanjalaisten perheiden, on mahdotonta saada laillisesti romanialaista adoptiolasta siitäkin huolimatta, että Romanian adoptioista vastaava viranomainen on jo käsitellyt hakemuksen ja myöntänyt perheelle tietyn lapsen. Adoptiolasta hakeneissa perheissä tämä synnyttää epävakaan ja epävarman tilanteen, koska jokin estää niitä saamasta suurinta lahjaa, jonka perhe voi saada, omaa lasta. Romanian tuomioistuimien käsittelyyn otettiin kuitenkin äskettäin 19 adoptiohakemusta. Näistä hyväksytyistä hakemuksista 17 oli pohjoisamerikkalaisten perheiden jättämiä, mikä taas närkästyttää espanjalaisia hakijoita kohtelun vääryyden vuoksi. Romania kuuluu Euroopan unionin ehdokasmaihin, ja adoptioasia voi muodostua sille yhteisöön pääsyn kynnyskysymykseksi. Mihin toimenpiteisiin neuvosto aikoo ryhtyä saadakseen Romanian hallituksen hoitamaan kuntoon yhteisön kansalaisten, etenkin espanjalaisten perheiden, laillisesti jättämät adoptiohakemukset? Yhteinen vastauskirjallisiin kysymyksiin E-1125/02 ja E-1225/02 (30. syyskuuta 2002) Neuvosto on tietoinen asian arkaluonteisuudesta ja sen aiheuttamasta hämmennyksestä yhteisön alueella niissä perheissä, joiden adoptiohakemukset oli jo ehditty käsitellä oikeusistuimissa siinä vaiheessa, kun Romanian hallitus ilmoitti kansainvälisten adoptioiden lykkäämisestä lokakuussa 2001. On kuitenkin muistettava, että Romanian päätös lykätä kansainvälisiä adoptioita oli vastaus muun muassa Euroopan komission ilmaisemaan huoleen tällaisia adoptointeja koskevassa Romanian lainsäädännössä ja käytännössä ilmenneistä vakavista puutteista. Romanian tarkistetussa liittymiskumppanuudessa, jonka neuvosto hyväksyi 28. tammikuuta 2002, määrätään, että Romanian on lykättävä kansainvälisiä adoptioita siihen asti, kunnes on annettu uusi lainsäädäntö, joka on lasten etujen ja Romanian kansainvälisten velvoitteiden mukainen, ja kunnes hallinnon kyky panna täytäntöön uusi lainsäädäntö on varmistettu. Yleisen lykkäyksen voimassaolosta huolimatta Romanian hallitus toteutti kuitenkin joulukuussa 2001 toimenpiteitä, jotta adoptiomenettelyt voitaisiin saattaa päätökseen niissä tapauksissa, jotka olivat jo tuomioistuinten käsiteltävinä silloin, kun päätös kansainvälisten adoptioiden lykkäämisestä tehtiin. Tämänhetkisten tietojen mukaan kaikkiin tapauksiin, joista tuolloin oli jo tehty päätös tai jotka olivat käsiteltävinä tuomioistuimissa myös yhteisön kansalaisten perheitä koskeviin tapauksiin on saatu ratkaisu. Samalla Romanian hallitus toteutti toimenpiteitä eräiden muiden poikkeuksellisiksi katsottavien tapausten käsittelemiseksi tuomioistuimissa. Tuomioistuinten käsiteltäväksi on toimitettu yhteensä 50 tällaista tapausta. Huhtikuussa 2002 riippumaton työryhmä esitti Romanian hallitukselle kansainvälisiä adoptioita koskevan selvityksen. Pääministeri Nastase oli tyytyväinen selvitykseen ja piti sitä tulevan kansainvälisiä adoptioita koskevan politiikan perustana. Hän on ilmoittanut, että riippumattoman työryhmän ehdottama lakipaketti hyväksytään vuoden 2002 loppuun mennessä. Sitä ennen pyritään parantamaan hallinnollisia edellytyksiä tällaisen lainsäädännön täytäntöönpanemiseksi. Euroopan unioni panee merkille edellä mainitun myönteisen kehityksen ja aikoo seurata tilannetta tiiviisti sekä ottaa asian esille sopivissa yhteyksissä, erityisesti EU:n ja Romanian välisen Eurooppa-sopimuksen nojalla perustetuissa elimissä.